इस फिसड्डीपन का कारण क्या है ? राजनीति या साधनों की कमी। व्याप्त भ्रष्टाचार या प्रतिभाओं का अकाल । हमें नए खेलों की ओर भी ध्यान देना चाहिए जिनमें हमारी गति अच्छी है । जैसे –कुर्सी पकड़ , घोटाला घोटन ,पुतला फूंकन आदि । इन नव खेलों को अंतरराष्ट्रीय स्तर पर मान्यता दिलाने के प्रयास किए जाएं । ये भी देखा जाए कि खिलाड़ियों को क्या भत्ता और सुविधाएं मिल रही हैं । क्या उनका खेल में कैरियर बनाना बेहतर रहेगा या किसी हलवाई के मजदूरी करना । भ्रष्टाचार हमारे यहां कि लोकप्रिय समस्या है इस पर आयोग का गठन खतरे से खाली नही है । क्योंकि इस आयोग के भ्रूणावस्था में ही भ्रष्टाचार के वायरस के चलते काल कवलित होने की पूरी संभावना है । इस आयोग का नाम किसी कर्मठ, ईमानदार महापुऱुष के नाम पर सत्य हरिश्चन्द्र आयोग या चाणक्य आयोग रखा जा सकता है । इस आयोग का दायरा विस्तृत रखना होगा । क्योंकि भ्रष्टाचार हमारे यहां कण-कण में व्याप्त है । ऐसे में किसे परखा जाए और किसे छोड़ा जाए ये निर्णय करना अत्यन्त कठिन है ।